अब केवल 3 एम्प्लॉई बचे; सिर्फ बेंगलुरु में काम होगा, दिल्ली-मुंबई के कर्मचारियों को घर भेजा
Twitter Delhi Mumba Office Closed Update;  ट्विटर ने शुक्रवार को भारत में 3 में से 2 ऑफिस बंद करने का ऐलान किया। ये दो ऑफिस दिल्ली और मुंबई के हैं। बेंगलुरु में सोशल मीडिया प्लेटफॉर्म
ट्विटर ने शुक्रवार को भारत में 3 में से 2 ऑफिस बंद कर दिए। ये दो ऑफिस दिल्ली और मुंबई के हैं। बेंगलुरु में सोशल मीडिया प्लेटफॉर्म का ऑफिस पहले की तरह चलता रहेगा। ब्लूमबर्ग न्यूज ने इसे लेकर एक रिपोर्ट पब्लिश की है। इसमें बताया गया है कि जब कर्मचारी ऑफिस पहुंचे तो उन्हें घर भेज दिया गया। CNBC की एक रिपोर्ट के मुताबिक ट्विटर की इंडियन टीम में अब केवल 3 एम्प्लॉई बचे हैं।
नवंबर में मस्क ने भारत में अपने 90% (करीब 200) स्टाफ को निकाल दिया था। एलन मस्क ट्विटर की फाइनेंशियल हेल्थ को सुधारने के लिए लगातार कॉस्ट कटिंग कर रहे हैं। कर्मचारियों की छंटनी के साथ वो दुनियाभर में अपने ऑफिसेज को भी बंद कर रहे हैं।
तीनों कर्मचारी वर्क फ्रॉम होम होंगे
रिपोर्ट के मुताबिक ट्विटर की इंडिया टीम में जो 3 कर्मचारी बचे हैं, उनमें से एक कंट्री लीड है। अन्य दो में से एक के पास नॉर्थ एंड ईस्ट और एक के पास साउथ एंड वेस्ट रीजन की जिम्मेदारी है। ये सभी वर्क फ्रॉम होम पर रहेंगे। वहीं, बेंगलुरु ऑफिस में वे कर्मचारी काम करेंगे जो सीधे अमेरिका ऑफिस में रिपोर्ट करते हैं और इंडिया टीम का हिस्सा नहीं हैं।
मस्क 2023 के अंत तक ट्विटर को फाइनेंशियल रूप से मजबूत करना चाहते हैं। उन्होंने रेवेन्यू बढ़ाने के लिए ब्लू सब्सक्रिप्शन जैसी सर्विस को मॉडिफाई भी किया है। भारत में इस सर्विस का मंथली सब्सक्रिप्शन 650 रुपए है।
मस्क ने छंटनी पर कहा था- हमारे पास विकल्प नहीं
पिछले साल छंटनी के बाद मस्क ने एक ट्वीट किया था- ‘जब कंपनी को रोजाना 40 लाख डॉलर का नुकसान हो रहा है, तो हमारे पास कर्मचारियों को हटाने के अलावा कोई विकल्प नहीं है। जिन्हें भी निकाला गया है, उन्हें 3 महीने का सेवरेंस दिया गया है, जो कि कानूनी तौर पर दिए जाने वाले अमाउंट से 50% ज्यादा है।
सबसे पहले CEO पराग अग्रवाल को निकाला था 
एलन मस्क ने 27 अक्टूबर 2022 को 44 बिलियन डॉलर में ट्विटर खरीदा था। इसके बाद मस्क ने कंपनी के चार टॉप ऑफिशियल्स को निकाल दिया था। इनमें CEO पराग अग्रवाल, फाइनेंस चीफ नेड सेगल, लीगल एग्जीक्यूटिव्स विजया गड्डे और सीन एडगेट शामिल हैं। इसके बाद चीफ मार्केटिंग ऑफिसर लेस्ली बेरलैंड, चीफ कस्टमर ऑफिसर सारा पर्सनेट और ग्लोबल क्लाइंट सॉल्यूशंस के वाइस प्रेसिडेंट जीन-फिलिप महू को भी बाहर कर दिया गया था।
नए CEO की तलाश में मस्क
हाल ही में दुबई में वर्ल्ड गवर्नमेंट समिट में एक वीडियो कॉल के जरिए मस्क ने कहा था कि यह सुनिश्चित करना कि प्लेटफॉर्म अच्छे से काम कर सकता है, उनके लिए सबसे महत्वपूर्ण बात है। उन्होंने कहा, 'मुझे लगता है कि ऑर्गेनाइजेशन को स्थिर करने और यह सुनिश्चित करने की आवश्यकता है कि यह फाइनेंशियली अच्छी कंडीशन में है। ट्विटर के नए CEO के बारे में मस्क ने कहा, 'उम्मीद है कि इस साल के आखिरी तक हमें अपना नया CEO मिल जाएगा।'